寄鄭良佐
作者：陳造
朝代：宋

paragraphs: 書生著書貪日課，文士賣文救窮餓。
青樓歌酒屬富兒，不意此名君乃荷。
風波平地自誰始，一倡從知百人和。
東魯男子舊蹤謹，南郡諸生底逋播。
平安敢煩街吏報，潔白長賡楚人些。
流言不計兩曾參，機上慈親枉驚墮。
阮舍尤須辨南北，杜冠可無分小大。
寧知宋玉笑登徒，或指宣尼作陽貨。
璧亡誤使張儀去，兵利徒爲少卿禍。
違從兄食祇厚誣，償同舍金聊引過。
無黥可息劓可補，未信白璧青蠅涴。
君不見吾宗孟公士所傾，亦有俗子驚人坐。